**PRIJEDLOG ZAKONA O IZMJENAMA I DOPUNAMA ZAKONA O ENERGETSKOJ UČINKOVITOSTI**

**ZAKON**

**O IZMJENAMA I DOPUNAMA ZAKONA O ENERGETSKOJ UČINKOVITOSTI**

**Članak 1.**

U Zakonu o energetskoj učinkovitosti („Narodne novine“ 127/14, 116/18, 25/20, 32/21 – Odluka Ustavnog suda Republike Hrvatske i 41/21) u članku 2. stavak 1. mijenja se i glasi:

„(1) Ovim Zakonom u hrvatsko zakonodavstvo preuzimaju se slijedeći akti Europske unije:

Direktiva 2012/27/EU Europskog parlamenta i Vijeća od 25. listopada 2012. o energetskoj učinkovitosti, izmjeni direktiva 2009/125/EZ, i 2010/30/EU i stavljanju izvan snage direktiva 2004/8/EZ i 2006/32/EZ (SL L 315, 14. 11. 2012.) kako je posljednji put izmijenjena Direktivom (EU) 2019/944 Europskog parlamenta i Vijeća od 5. lipnja 2019. o zajedničkim pravilima za unutarnje tržište električne energije i izmjeni direktive 2012/27/EU (SL L 158, 14 6. 2019.).

Direktiva (EU) 2023/1791 Europskog parlamenta i Vijeća od 13. rujna 2023. o energetskoj učinkovitosti i izmjeni Uredbe (EU) 2023/955 (SL L 231, 20. 9. 2023.)(preinačena) (U daljnjem tekstu: Direktiva) nužna za usklađivanje nacionalnog zakonodavstva i to:

-Članak 4. i Prilog I.

Članak 9. stavak 1. i članak 2. točka i. Priloga V.

-Članak 12. i Prilog VII.“

**Članak 2.**

U članku 3. stavci 7. i 8 brišu se.

**Članak 3.**

U članku 4. stavku 2. iza točke 47. dodaje se nova točka 48. koja glasi:

“48. operater podatkovnog centra - znači fizička ili pravna osoba koja upravlja cijelim podatkovnim centrom poduzeća, uključujući zgradu i upotrebu pružanih IT usluga, ili fizička ili pravna osoba koja upravlja prostorom, sigurnošću, pristupom mreži, kapacitetom napajanja i hlađenja u cijelom kolokacijskom podatkovnom centru i koja ih prodaje najmanje jednom korisniku koji instalira i vodi svoje mreže, poslužitelje i opremu i usluge za pohranu podataka, ili fizička ili pravna osoba koja upravlja prostorom podatkovnog centra, sigurnošću, pristupom mrežama, električnom energijom, hlađenjem, mrežama, poslužiteljima i opremom za pohranu podataka i dijelom softvera koji je potreban za pružanje IT usluga najmanje jednom korisniku, uključujući eksternalizaciju informacijske tehnologije“

Dosadašnje točke 48. do 51. postaju točke 49. do 52.

Iza točke 52. dodaje se nova točka 53. koja glasi:

„53. podatkovni centar - podatkovni centar je građevina ili skupina građevina koja se upotrebljava za smještaj, povezivanje i rad računalnih sustava/poslužitelja i povezane opreme za pohranu, obradu i/ili distribuciju podataka, te povezane djelatnosti“

Dosadašnje točke 52. do 77. postaju točke 54. do 79.

Iza točke 79. dodaje se nova točka 80. koja glasi:

„80. vlasnik podatkovnog centra - fizička osoba koja kontrolira podatkovni centar preko vlasništva nad dionicama, poslovnim udjelima ili pravom glasa, odnosno svaka fizička osoba koja ima kontrolni položaj u upravljanju podatkovnim centrom preko drugih sredstava“

Dosadašnje točke 78. do 79. postaju točke 81. do 82.

**Članak 4.**

U članku 12.a stavak 1. podstavak 2. mijenja se i glasi:

„– za razdoblje od početka 2021. do kraja 2030. godine kumulativni cilj ušteda iznosi 4.313,6 kten.

Stavak 3. podstavak 2. mijenja se i glasi:

„– za razdoblje od početka 2021. do kraja 2030. godine najmanje 50,0 % kumulativnog cilja ostvarit će se sustavom obveze energetske učinkovitosti, a ostatak alternativnim mjerama politike.“.

**Članak 5.**

U članku 13. stavak 6. podstavak 1. mijenja se i glasi:

„– ulaganjem u mjere za poboljšanje energetske učinkovitosti u sektorima krajnje potrošnje, i to na način da se takva ulaganja ostvare kroz mjere za poboljšanje energetske učinkovitosti određene pravilnikom iz članka 22. stavka 3. ovoga Zakona, ne isključujući pri tome i sva druga ulaganja u mjere za poboljšanja energetske učinkovitosti u sektorima krajnje potrošnje za koje stranka obveznica dokaže ostvarenje novih ušteda energije na način koji je u skladu s pravilnikom iz članka 22. stavka 3. ovoga Zakona,

Podstavak 2. mijenja se i glasi:

„– uštede iz mjera koje su provedene nakon 1. siječnja 2024. godine, a rezultat su nove primjene tehnologija za izravno izgaranje fosilnih goriva smatraju se neprihvatljivima, osim ako su provedena u energetski intenzivnim poduzećima, uz zadovoljavanje uvjeta propisanih pravilnikom iz članka 19. ovoga Zakona, sukladno Prilogu V. Direktive (EU) 2023/1791 o energetskoj učinkovitosti i izmjeni Uredbe (EU) 2023/955.“.

**Članak 6.**

U članku 13.b iza stavka 9. dodaje se stavak 10. koji glasi:

„(10) Ako stranka obveznica na kraju razdoblja kumuliranja ne ostvari propisani iznos kumulativnih ušteda energije iz stavka 6. ovoga članka, dužna je platiti naknadu za neostvareni iznos ušteda na način propisan člankom 13.c ovoga Zakona.“

Dosadašnji stavci 10. i 11., postaju stavci 11. i 12.

**Članak 7.**

U članku 13.c iza stavka 8. dodaju se novi stavak 9. i stavci 10. i 11. koji glase:

„(9) Za neostvareni dio obveze kumulativne uštede energije iz stavka 10. članka 13.a ovoga Zakona, Ministarstvo će po službenoj dužnosti rješenjem u prvoj godini narednog razdoblja kumuliranja stranki obveznici odrediti iznos koji je stranka obveznica na ime neostvarene kumulativne uštede iz prethodnog razdoblja dužna uplatiti Fondu, s rokom uplate od 30 dana od dana dostave rješenja stranki.

(10) Iznos iz stavka 9. ovoga članka određuje se na način da se 50% neostvarenog dijela obveze kumulativnih ušteda u kWh pomnoži s jediničnom naknadom, izraženom u €/kWh koja odgovara vrijednosti jedinične naknade u zadnjoj godini prethodnog razdoblja kumuliranja,

utvrđenom na način propisan stavkom 4. ovoga članka.

(11) Rješenjem u prvoj godini narednog razdoblja kumuliranja preostalih 50% neostvarenog dijela kumulativnih ušteda energije iz stavka 10. članka 13.a ovoga Zakona, stranki obveznici se prenosi kao obveza u naredno razdoblje kumuliranja.“.

Dosadašnji članak 9. koji postaje članak 12. glasi:

„(12) Protiv rješenja iz stavka 1. i stavka 9. ovoga članka žalba nije dopuštena, ali se može pokrenuti upravni spor pred nadležnim upravnim sudom.“.

**Članak 8.**

Naslov iznad članka 19. mijenja se i glasi: „*Dužnosti velikih poduzeća i podatkovnih centara*“

U članku 19. iza stavka 12. dodaju se stavci 13., 14., 15. i 16. koji glase:

„(13) S ciljem praćenja i objavljivanja energetskih svojstava podatkovnih centara vlasnici i operateri podatkovnih centara na području Republike Hrvatske, u kojima je snaga instalirane informacijske tehnologije (IT) jednaka 500 kW ili veća, dužni su svake godine Nacionalnom koordinacijskom tijelu dostavljati sljedeće podatke:

1. naziv podatkovnog centra

2. naziv vlasnika i operatera podatkovnog centra

3. datum kada je podatkovni centar započeo s radom

4. lokacija podatkovnog centra

5. ukupna korisna površina poda podatkovnog centra

6. instalirana snaga IT opreme u podatkovnom centru

7. godišnji ulazni i izlazni podatkovni promet

8. količina podataka pohranjenih i obrađenih u podatkovnom centru

9. karakteristike podatkovnog centra tijekom zadnje pune kalendarske godine i to:

- Potrošnja energije

- angažirana snaga

- postavna temperatura

- iskorištavanje otpadne topline

- potrošnja vode

- korištenje energije iz obnovljivih izvora

(14) Obveza iz stavka 13. ovoga članka ne primjenjuje se na podatkovne centre koji se koriste u svrhu obrane i civilne zaštite ili koji pružaju svoje usluge isključivo s krajnjim ciljem obrane i civilne zaštite.

(15) Podatke iz stavka 13. ovoga članka vlasnici i operatori dužni su dostaviti do 15. rujna 2024. godine za 2023. godinu, a nakon toga do 15. veljače tekuće godine za prethodnu godinu.

(16) Vlasnici i operateri podatkovnih centara na području Republike Hrvatske u kojima je snaga instalirane informacijske tehnologije (IT) jednaka 500 kW ili veća su dužni dopisom obavijesti Nacionalno koordinacijsko tijelo o smanjenju snage instalirane informacijske tehnologije ukoliko je ona smanjena na manje od 500 kW.“.

**Članak 9.**

U članku 30. stavak 1. mijenja se i glasi:

„(1) Energetska obnova višestambene zgrade potiče se sukladno nacionalnim programima energetske obnove višestambenih zgrada.

Iza stavka 1. dodaje se stavak 2. koji glasi:

(2) Korisnici sredstava iz programa energetske obnove višestambenih zgrada su suvlasnici tihzgrada kao naručitelji energetske obnove, osim ako nije drukčije ugovorena između suvlasnika kao naručitelja i pružatelja usluga i izvođača radova za energetsku obnovu.“.

**Članak 10.**

Članak 30.a mijenja se i glasi:

„ (1) Projekti energetske obnove višestambenih zgrada financirani iz fondova Europske unije i drugih javnih sredstava provode se sukladno Ugovorima o dodjeli bespovratnih sredstava.

(2) Prijavitelj projekta, odnosno korisnik bespovratnih sredstava za projekte financirane iz fondova Europske unije i drugih javnih sredstava za energetsku obnovu višestambene zgrade ovlašteni je predstavnik suvlasnika zgrade u ime i za račun suvlasnika višestambene zgrade ili upravitelj zgrade u ime i za račun suvlasnika višestambene zgrade.

(3) Odluku o sklapanju ugovora o energetskoj obnovi višestambene zgrade u smislu odredbe članka 4. stavka 2. točke 9. ovoga Zakona donose suvlasnici zgrade na temelju natpolovične većine glasova suvlasnika zgrade koja se računa po suvlasničkim dijelovima.

(4) Ugovor o dodjeli bespovratnih sredstava za projekte financirane iz fondova Europske unije i drugih javnih sredstava je ugovor između korisnika i nadležnih tijela kojim se utvrđuje najviši iznos bespovratnih sredstava dodijeljen za provedbu projekta iz sredstava Europske unije i sredstava iz državnog proračuna te drugi financijski i provedbeni uvjeti projekta.

(5) Ugovor o dodjeli bespovratnih sredstava za projekte financirane iz fondova Europske unije i drugih javnih sredstava, među ostalim, sadrži podatak o posebnom računu zgrade za provedbu projekta na koji se uplaćuju bespovratna sredstva.

(6) Bespovratna sredstva uplaćena na poseban račun zgrade za provedbu projekta iz stavka 5. ovoga članka izuzeta su od ovrhe.“.

**Članak 11.**

Članak 36. mijenja se i glasi:

“(1) Novčanom kaznom u iznosu od 2.650,00 do 66.360,00 eura kaznit će se za prekršaj opskrbljivač energijom ako:

– ne dostavi krajnjem kupcu informacije o obračunu energije te o prethodnoj potrošnji krajnjeg kupca (članak 14. stavak 1.)

– ne upisuje podatke o mjerenju i potrošnji energije u javnom sektoru u nacionalni informacijski sustav za gospodarenje energijom (članak 14. stavak 2.).

(2) Za prekršaj iz stavka 1. ovog članka kaznit će se i odgovorna osoba opskrbljivača energijom novčanom kaznom u iznosu od 260,00 do 1.990,00 eura.“..

**Članak 12.**

Članak 37. mijenja se i glasi:

„(1) Novčanom kaznom u iznosu od 2.650,00 do 66.360,00 eura kaznit će se za prekršaj distributer energije pravna osoba ako ne upisuje jednom mjesečno podatke o mjerenju i potrošnji energije u javnom sektoru u nacionalni informacijski sustav za gospodarenje energijom (članak 15. stavak 1.).

(2) Za prekršaj iz stavka 1. ovoga članka kaznit će se i odgovorna osoba distributera energije novčanom kaznom u iznosu od 260,00 do 1.990,00 eura.

(3) Za prekršaje iz stavka 1. ovoga članka koje je počinila u vezi s obavljanjem svog obrta ili samostalne djelatnosti kaznit će se i fizička osoba obrtnik i osoba koja obavlja drugu samostalnu djelatnost novčanom kaznom u iznosu od 130,00 do 13.270,00 eura.“.

**Članak 13.**

Članak 38. mijenja se i glasi:

„(1) Novčanom kaznom u iznosu od 2.650,00 do 66.360,00 eura kaznit će se za prekršaj veliko poduzeće ako:

– ne izradi energetski pregled za velika poduzeća (članak 19. stavak 1.)

– ne izradi prvi energetski pregled za velika poduzeća u određenom roku (članak 43. stavak 3.).

(2) Za prekršaj iz stavka 1. ovoga članka kaznit će se i odgovorna osoba velikog poduzeća novčanom kaznom u iznosu od 260,00 do 1.990,00 eura.

Iza stavka 2. dodaju se stavci 3. i 4. koji glase:

»(3) Novčanom kaznom u iznosu od 2.650,004,46 do 66.360,00 eura kaznit će se za prekršaj vlasnici i operateri podatkovnih centara ako:

– ne dostave propisane podatke o podatkovnim centrima (članak 19. stavak 13.)

– ne dostave propisane podatke u određenom roku (članak 19. stavak 15.).

(4) Za prekršaj iz stavka 3. ovoga članka kaznit će se i odgovorna osoba vlasnika i operatora podatkovnih centara novčanom kaznom u iznosu od 260,00 do 1.990,00 eura.“.

**Članak 14.**

Članak 39. mijenja se i glasi:

„Novčanom kaznom u iznosu od 260,00 do 1.990,00 eura kaznit će se za prekršaj odgovorna osoba u pravnoj osobi i odgovorna osoba u pravnoj osobi javnog sektora ako:

– ne unosi redovito podatke o potrošnji energije i vode u nacionalni informacijski sustav za gospodarenje energijom (ISGE) (članak 21. stavak 2. točka 2.)

– ne ispunjava obveze iz članka 21. stavka 2. ovoga Zakona

– ne unosi informacije o ostvarenim uštedama energije u sustav za praćenje, mjerenje i verifikaciju ušteda energije (članak 22. stavak 2.).“.

**Članak 15.**

Članak 40. mijenja se i glasi:

„(1) Novčanom kaznom u iznosu od 2.650,00 do 66.360,00 eura kaznit će se za prekršaj pravna osoba pružatelj energetske usluge ako ne unosi informacije o ostvarenim uštedama energije u sustav za praćenje, mjerenje i verifikaciju ušteda energije (članak 22. stavak 2.).

(2) Novčanom kaznom u iznosu od 2.650 do 66.360,00 eura kaznit će se za prekršaj fizička osoba obrtnik pružatelj energetske usluge ako ne unosi informacije o ostvarenim uštedama energije u sustav za praćenje, mjerenje i verifikaciju ušteda energije (članak 22. stavak 2.).

(3) Novčanom kaznom u iznosu od 10,00 do 6630,00 eura kaznit će se za prekršaj odgovorna osoba davatelja subvencije ako ne unosi informacije o ostvarenim uštedama energije u sustav za praćenje, mjerenje i verifikaciju ušteda energije (članak 22. stavak 2.).“.

**Članak 16.**

Članak 41. mijenja se i glasi:

„(1) Novčanom kaznom u iznosu od 2.650,00 do 66.360,00 eura kaznit će se za prekršaj pravna osoba ako:

– suprotno članku 24. stavku 1. ovoga Zakona, stavi na tržište ili na raspolaganje na tržištu proizvod povezan s energijom koji nije sukladan zahtjevima članka 3. Uredbe (EU) br. 2017/1369 i njezinih provedbenih propisa

– suprotno članku 24. stavku 2. ovoga Zakona, ne ispuni zahtjeve članka 3. stavak 1. Uredbe (EU) br. 2017/1369 i njezinih provedbenih propisa u odnosu na označivanje proizvoda povezanih s energijom i pružanje standardiziranih informacija o tom proizvodu u pogledu energetske učinkovitosti, potrošnje energije i drugih resursa proizvoda tijekom uporabe te dodatnih informacija o tim proizvodima

– suprotno članku 32. stavku 1. ovoga Zakona, stavi na tržište ili na raspolaganje na tržištu proizvod povezan s energijom koji nije sukladan sa zahtjevima propisanim za eko-dizajn proizvoda ili ako njihova sukladnost nije utvrđena u propisanom postupku ili ako nisu označeni u skladu s propisom koji se odnosi na tu grupu proizvoda

(2) Za prekršaje iz stavka 1. ovoga članka kaznit će se i odgovorna osoba u pravnoj osobi novčanom kaznom u iznosu od 60,00 do 6.630,00 eura.

(3) Za prekršaje iz stavka 1. ovoga članka koje je počinila u vezi s obavljanjem svog obrta ili samostalne djelatnosti kaznit će se i fizička osoba obrtnik i osoba koja obavlja drugu samostalnu djelatnost novčanom kaznom u iznosu od 130,00 do 13.270,00 eura.

(4) Za prekršaje iz stavka l. podstavaka l. i 2. ovoga članka tržišni inspektor može nepokrenuti prekršajni postupak ako gospodarski subjekt koji je počinio prekršaj u roku postupi u skladu sa zahtjevom tržišnog inspektora iz članka 35. stavaka 2. i 3. ovoga Zakona, osim ako je gospodarski subjekt već prije bio počinitelj istog prekršaja.“.

**Članak 17.**

Članak 41.a mijenja se i glasi:

„(1) Novčanom kaznom u iznosu od 66.360,00 do 132.720,00 eura kaznit će se za prekršaj stranka obveznica pravna osoba ako u roku od 30 dana od dana dostave rješenja stranki obveznici ne plati Fondu iznos koji je dužna uplatiti na ime neostvarene uštede energije iz prethodne godine sukladno odredbi članka 13.c stavka 1. ovoga Zakona.

(2) Za prekršaj iz stavka 1. ovoga članka kaznit će se i odgovorna osoba stranke obveznice pravne osobe novčanom kaznom u iznosu od 2.650,00 do 6.630,00 eura.

(3) Za prekršaj iz stavka 1. ovoga članka koje je počinila u vezi s obavljanjem svog obrta ili samostalne djelatnosti kaznit će se i fizička osoba obrtnik i osoba koja obavlja drugu samostalnu djelatnost novčanom kaznom u iznosu od 6.630,00 do 26.540,00 eura.

(4) Novčanom kaznom u iznosu od 2.650,00 do 66.360,00 eura kaznit će se za prekršaj stranka obveznica pravna osoba ako Ministarstvu ne dostavi do 15. veljače tekuće godine izvješće o ostvarenim uštedama za prethodnu godinu sukladno odredbi članka 13. stavka 16. ovoga Zakona.

(5) Za prekršaj iz stavka 4. ovoga članka kaznit će se i odgovorna osoba stranke obveznice pravne osobe novčanom kaznom u iznosu od 260,00 do 1.990,00 eura.

(6) Za prekršaj iz stavka 4. ovoga članka koje je počinila u vezi s obavljanjem svog obrta ili samostalne djelatnosti kaznit će se i fizička osoba obrtnik i osoba koja obavlja drugu samostalnu djelatnost novčanom kaznom u iznosu od 130,00 do 13.270,00 eura.“.

**Članak 18.**

Članak 41.b mijenja se i glasi:

„(1) Novčanom kaznom u iznosu od 2.650,00 do 66.360,00 eura kaznit će se za prekršaj veliko poduzeće pravna osoba ako ne dostavi u roku Ministarstvu dokaz o provedenom redovnom energetskom pregledu provedenom na temelju certifikata izdanog od strane akreditiranog neovisnog tijela prema relevantnim europskim ili međunarodnim normama sukladno članku 19. stavku 4. ovoga Zakona.

(2) Za prekršaj iz stavka 1. ovoga članka kaznit će se i odgovorna osoba velikog poduzeća pravne osobe novčanom kaznom u iznosu od 260,00 do 1.990,00 eura.“.

**Članak 19.**

Ministar će u roku od mjesec dana od dana stupanja na snagu ovoga Zakona uskladiti s odredbama ovoga Zakona Prilog III. Pravilnika o sustavu za praćenje, mjerenje i verifikaciju ušteda energije („Narodne novine“, br. 98/21, 30/22 i 96/23).

**Članak 20.**

Ovaj Zakon stupa na snagu osmoga dana od dana objave u „Narodnim novinama“.

KLASA: 391-01/24-01/65

URBROJ:

Zagreb, 30. kolovoza 2024.